Eer Elifas se erfenis - Menings - Republikein
Monday, August 19th, 00:46:01
Eer Elifas se erfenis
Voortgesette tweespalt in die Ondonga-stam weerspreek die nalatenskap van een van Namibië se bekendste tradisionele leiers.
Nadat wyle koning Immanuel Kauluma Elifas (86) die naweek op Olukonda ter ruste gelê is, is twee troonopvolgers in sy plek aangewys.
Teenoor mekaar staan mnre. Fillemon Nangolo, die koning se aangewese opvolger, en Eino Kalenga, voorgestel deur die koninklike familie op grond van tradisionele voorskrifte.
Elifas se heerskappy van 44 jaar word besing as 'n lewe van omgee – vir sy eie mense en andere. Hy word gereken as 'n aartsvoorstander van eenheid en versoening, asook as 'n wyse strateeg wat altyd na ander geluister het.
Interne struweling was reeds voor die koning se afsterwe 'n gegewe. Pres. Hage Geingob het probeer ingryp en aangeraai tradisie moet die weg vorentoe bepaal en nie die siviele howe nie.
So laat as Vrydag is 'n dringende aansoek teen die voorgenome inswering van Nangolo van die hoërhof in Windhoek se rol geskrap.
Nog 'n tradisionele owerheid is nou gevoeg by die lang lys waarin leierskapgeskille woed.
Die indruk is dat Namibiërs toenemende op talle gebiede groeiende onenigheid ervaar. Verskille kan goed wees as dit tot almal se voordeel deurtrap word. Daarna is eendrag egter nodig.
Oudpresident Sam Nujoma het by die begrafnis opnuut teen die gevare van konflik gewaarsku.
Navorsing kan lig help werp op hoe die verpolitisering van tradisionele owerhede (voor en na 1990) saam met staatsvoordele, veranderinge in kultuur en ander faktore hierdie gesagte tot die werklikhede van vandag omvorm het.
Pres. Omar al-Basjir was 'n buitengewoon wrede diktator.
Ná 16 weke van feller wordende betogings waarin minstens 38 mense dood is, het die Soedanse weermag besluit genoeg is genoeg en Ba­sjir in hegtenis geneem. Die internasionale reaksie was veelseggend mild – oorwegende dat nóg die staatsgreep nóg 'n militêre regime goedgekeur kan word, maar dit was meestal versigtig bewoord, sonder duidelike stappe soos sanksies.
'n Mens wil byna sê enigiets is beter as die Basjir-bewind, maar 'n militêre diktatuur kan slegs as oorgangsmaatreël geduld word.